CELEX: 32017D0197
Language: bg
Date: 2017-02-02 00:00:00
Title: Решение за изпълнение (ЕС) 2017/197 на Комисията от 2 февруари 2017 година за изменение на Решение за изпълнение (ЕС) 2016/1138 по отношение на някои срокове за използване на стандартите UN/Cefact при обмена на информация в областта на рибарството (нотифицирано под номер С(2017) 457)

4.2.2017   
            
            
               BG
            
            
               Официален вестник на Европейския съюз
            
            
               L 31/27
            
         РЕШЕНИЕ ЗА ИЗПЪЛНЕНИЕ (ЕС) 2017/197 НА КОМИСИЯТА
   от 2 февруари 2017 година
   за изменение на Решение за изпълнение (ЕС) 2016/1138 по отношение на някои срокове за използване на стандартите UN/Cefact при обмена на информация в областта на рибарството
   
      
         (нотифицирано под номер С(2017) 457)
      
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (1), и по-специално членове 111 и 116 от него,
   като взе предвид Регламент за изпълнение (ЕС) № 404/2011 на Комисията от 8 април 2011 г. за определяне на подробни правила за прилагането на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството (2), и по-специално член 146й от него,
   като има предвид, че:
   
               (1)
            
            
               Системите на държавите членки на знамето следва да са в състояние да изпращат съобщения от системата за наблюдение на корабите и да отговарят на искания за данни от тази система, като използват стандарта на Центъра на ООН за улесняване на търговията и електронния бизнес (UN/CEFACT) в съответствие с член 146е от Регламент за изпълнение (ЕС) № 404/2011.
            
         
               (2)
            
            
               В член 146г от Регламент за изпълнение (ЕС) № 404/2011 се предвижда, че предаването на всички съобщения, включително на данни от системата за наблюдение на корабите, се извършва чрез електронната мрежа за обмен на данни за риболова („транспортен слой“), която Комисията предоставя на държавите членки.
            
         
               (3)
            
            
               В Решение за изпълнение (ЕС) 2016/1138 на Комисията (3) се определят сроковете за използване на стандартите UN/CEFACT при обмена на данни в областта на рибарството.
            
         
               (4)
            
            
               Транспортният слой бе предоставен с четиримесечно закъснение и е необходимо да се предвиди достатъчно време за неговото инсталиране и тестване от страна на държавите членки.
            
         
               (5)
            
            
               Във връзка с това е целесъобразно отлагането на някои срокове, определени с Решение за изпълнение (ЕС) 2016/1138, за използване на посочените стандарти на UN/CEFACT.
            
         
               (6)
            
            
               Поради това Решение за изпълнение (ЕС) 2016/1138 следва да бъде съответно изменено,
            
         ПРИЕ НАСТОЯЩОТО РЕШЕНИЕ:
   Член 1
   Обмен на данни от системата за наблюдение на корабите
   Член 1 от Решение за изпълнение (ЕС) 2016/1138 се заменя със следното:
   
      „Член 1
      1.   От 1 февруари 2017 г. форматът, който се използва за съобщаване на данните от системата за наблюдение на корабите съгласно член 146е от Регламент за изпълнение (ЕС) № 404/2011 и съответните документи относно изпълнението, се изменя съгласно формат UN/CEFACT P 1000—7: спецификации на домейна за местоположение на корабите, публикувани на страницата на регистъра на основните данни на уебсайта за риболовни дейности на Европейската комисия.
      2.   От 1 юли 2018 г. системите на държавата членка на знамето трябва да са в състояние да отговарят на искания за данни от системата за наблюдение на корабите съгласно член 146е, параграф 3 от Регламент за изпълнение (ЕС) № 404/2011, като използват формата, изменен съгласно параграф 1 от настоящия член.“
   
   Член 2
   Адресати
   Адресати на настоящото решение са държавите членки.
   
      Съставено в Брюксел на 2 февруари 2017 година.
      
         
            За Комисията
         
         Karmenu VELLA
         
            Член на Комисията
         
      
   
   
      (1)  ОВ L 343, 22.12.2009 г., стр. 1.
   
      (2)  ОВ L 112, 30.4.2011 г., стр. 1.
   
      (3)  Решение за изпълнение (ЕС) 2016/1138 на Комисията от 11 юли 2016 г. за изменение на форматите за обмен на информация в областта на рибарството, основаващи се на стандарта на UN/CEFACT (ОВ L 188, 13.7.2016 г., стр. 26).